Hof beveel dat Bitou-raad nuwe leierskap kies | Netwerk24
Hof beveel dat Bitou-raad nuwe leierskap kies
Deur Malherbe Nienaber 07 Junie 2021 20:35
Die raad van die Bitou-munisipaliteit in die Wes-Kaap moet ingevolge 'n bevel van die hooggeregshof Dinsdag vergader om 'n burgemeester te kies en dan voortgaan met die agenda van 'n vergadering wat op 31 Mei verdaag is.
Dié bevel verlede week is deur die ANC in Bitou as 'n oorwinning van die inwoners "teen politieke opportunisme en korrupsie" verwelkom.
Sandiso Gcabayi, waarnemende burgemeester en ANC-raadslid, het Donderdag gesê die hof het Bill Nel van die DA en Peter Lobese van die Active United Front (AUF) belet om hulself as onderskeidelik burgemeester en speaker van Bitou voor te hou.
Lees die verklaring van die munisipaliteit hier.
Die hofbevel het ook die besluite wat onder Nel en Lobese in dié tyd geneem is en die opdragte wat hulle gegee het nietig verklaar, sowel as raadsvergadering wat tussen 19 en 21 Mei geneem is.
Dit sluit in mosies van wantroue teen Gcabayi en die voormalige speaker wat nou tersyde gestel is.
Volgens Gcabayi, voormalige onderburgemeester, wil die raad onder leiding van die ANC toesien dat "administratiewe sowel as wetgewende integriteit" gehandhaaf word. Hy sê die party kon nie toelaat dat die munisipaliteit op beweerde "onwettige wyse" oorgeneem word nie.
Hy sê die raad is dus gereed vir die verkiesing van nuwe uitvoerende lede en doen 'n beroep op die LUR vir plaaslike regering om stappe teen Lobese te doen oor aantygings van "rampokkery, bedrog en korrupsie".
Verder sê Gcabayi die raad moet die begroting deurvoer en dienslewering aan inwoners bewerkstellig. Bitou bestaan uit die groter Plettenbergbaai-gebied.
In April is berig dat die DA en ANC saamgestaan het om te stem vir 'n wantrouemosie teen Lobese. Die mosie het geslaag nadat die aantygings van bedrog en korrupsie bekend geraak het.
Die DA het in dié tyd gesê hy het bewyse van twee forensiese ondersoeke en het klagte by die Valke aanhangig gemaak, waarna "vaste en onweerlegbare bewyse" bekom is wat glo dui op raadslede van die ANC en AUF wat by korrupsie baat gevind het.